**AVGIFTER FOR NORSK BERGINDUSTRI**  
  
På bakgrunn av stor etterspørsel på verdensbasis etter mineraler så er fokuset på hva som finnes i norske fjell økende. Samtidig har Norge i hovedsak fokusert på olje og gass i de siste tretti år. De øvrige nordiske land har imidlertid fokusert på bergindustrien og ligger langt foran Norge både når det gjelder lovgivning, leting og utvikling for øvrig.

En del kommuner ønsker en egen mineralavgift på bergindustrien. Kommunene fremhever at det er de som har belastningen med det enkelte utvinningsområde og kommunene gir i stor grad uttrykk for at arbeidsplasser alene ikke er god nok kompensasjon for disse ulempene.

Norsk Arbeidsmandsforbund mener at en egen særskilt mineralavgift for bergindustrien vil kunne medføre at Norge priser seg selv ut i en konjunkturutsatt industri i et internasjonalt marked og at man velger etablering i land som ikke har slik avgift.

Norsk Arbeidsmandsforbund er enig i at kommunene bør ha positive økonomiske incentiver for å si ja til etablering av bergindustri. Forbundet vil da bl.a. peke på en omforming av selskapskatten som et alternativ. En lokal andel av selskapsskatten vil kunne balansere negative eksterne effekter med et positivt økonomisk incitament ovenfor de berørte kommunene. En forutsetning er at dette praktiseres likt over hele landet for at det skal oppleves rettferdig og forutsigbart. Det må heller ikke virke konkurransevridende i forhold til andre land, som for eksempel de nye grønne elsertifikatene. Land som Sverige har unntatt bergindustrien for disse utgiftene, noe som har medført en skjevfordeling i forhold til rammebetingelsene mellom våre to land. Også innenfor eiendomsskatten er det ulikheter mellom landene.

Norsk Arbeidsmandsforbund er på denne bakgrunn skeptisk til eventuelle nye avgiftsformer for bergindustrien men vil heller anbefale at selskapskatten bør omgjøres slik at kommunene som har ulemper med denne industriformen kan få kompensasjon via denne ordningen og at bedriftene slik sett skatter av overskudd.